钦定古今图书集成/方舆汇编/职方典/第1365卷 > 《还珠亭记》明·李骏
## 钦定古今图书集成/方舆汇编/职方典/第1365卷 > 《还珠亭记》明·李骏

合浦，古郡也，今为县，隶廉州府。旧有亭曰“还珠”，盖以
表孟尝之异政也。亭在今府治东北还珠岭下。屡经
兵火，漫不可识。景泰五年，郡守江右李君逊始构地
于稍南，而作新之。既建亭其中，又立祠其后。工力费
用，皆措置有方。民悉欣然从事，无有怨咨。经始于是
岁之冬，落成于明年之夏。适予按部斯郡，遂以记请。
予惟州郡守吏，秩不贵于诸侯，而势等尔。诸侯始封，
其地大者不过五百里，小者仅百里而已。今郡地至
于千里，州犹不下数百里。俗之登耗，政之巨细，金谷
之出纳，教化之张弛，皆悬于长吏之贤否，以故择吏
者慎之。方汉室既东，政尚督责，当时之为郡者，率皆
衄于货宝，专务诛求。由是含胎孕珠之蚌，亦皆苦之
而徙于他境。为政之弊，一至于此，尚何望其有所建
明哉？独孟君之来也，去其害而兴其利，通其政而和
其民，礼乐教化之具毕修，愆伏凌苦之灾不降。由是
人无瘥札，物无疵疠，虽池中产珠之蚌尝徙于他境
者，亦皆感之而复还。夫以无知之微物且然矧民吾
同胞者，在当时宜无“不被其惠爱矣。民无不被其惠
爱”，凡政之悬于郡长者，在当时亦无不建明矣。若孟
君者，诚可为东汉守吏之最，而足以师表百世者也。
今去孟君几千百年，而人之思孟君者同于一日，则
知善政之感于人心，殆千载一时而未尝有所间也。
今李君能因民心之所同而复新斯亭以示劝，因表
其义以励俗。则其为政。亦未必不取法于孟君焉。